b'\n_START_ARTICLE_\nRDS\n_START_PARAGRAPH_\nRDS (ingl k Radio Data System) on raadioandmes\xc3\xbcsteem, mis v\xc3\xb5imaldab esitada raadio n\xc3\xa4idikul tekstina mitmesugust infot. RDSi algne versioon valmis 1984. aastal ja Euroopa Ringh\xc3\xa4\xc3\xa4lingute Liit (EBU) kehtestas vastava standardi (kehtiv versioon IEC 62106:2009)._NEWLINE_Esialgu oli s\xc3\xbcsteem m\xc3\xb5eldud kasutamiseks ainult autoraadiotes, nimelt automaatseks \xc3\xbcmberl\xc3\xbclitamiseks \xc3\xbchelt, edasiliikumisel halveneva kuuldavusega saatjalt teisele, tugevama signaaliga saatjale, mis edastab sama saatev\xc3\xb5rgu programmi, aga ka saatja nime kuvamiseks ja liiklussaadete ning -teadete edastamiseks.\n_START_SECTION_\nTehnika\n_START_PARAGRAPH_\nRDSi andmed edastatakse 26-bitiste plokkide kaupa, milles on 16 andmebitti (RDS Data) ja 10 \xc3\xbclekandevigade korrigeerimise bitti (CRC); need v\xc3\xb5imaldavad korrigeerida kuni 5 bitti igas plokis ilma, et andmeid peaks uuesti saatma. Neli 26-bitist plokki moodustavad grupi ja sisaldavad seega 104 bitti._NEWLINE_Saatjas muudetakse nende bittide taktis abikandesageduse amplituudi. Abikandesageduseks on 57 kHz, mis on 19-kilohertsise piloottooni kolmas harmooniline (piloottooni vajatakse stereosignaali \xc3\xbclekandmiseks, vt stereodekooder). See abikandesageduslik signaal lisatakse multiplekssignaalile, mis sisaldab vasaku ja parema kanali audiosignaali. Multiplekssignaaliga sagedusmoduleeritakse ultral\xc3\xbchilainesaatja raadiosagedust.'